LĒMUMS

Ādažu novadā

2020.gada 11.augustā  **Nr.173**

**Par līdzfinansējumu notekūdeņu attīrīšanas ietaišu projektēšanai**

Ādažu novada dome izskatīja pašvaldības SIA „Ādažu Ūdens” (turpmāk – SIA) ierosinājumu piešķirt pašvaldības finansējumu Ādažu notekūdeņu attīrīšanas ietaišu (NAI) jaudas palielināšanas tehniskā projekta izstrādes izdevumu apmaksai.

SIA veica apjomīgu pētījumu par centralizētās ūdenssaimniecības infrastruktūras attīstību Ādažu novadā un secināja, ka lielākos izaicinājumus ūdenssaimniecības infrastruktūrai tuvākajos gados radīs SIA “Orkla Latvija” ražošanas uzņēmumu un Ādažu militārās bāzes straujā izaugsme. Vienlaikus, SIA nevar nodrošināt abu minēto un citu klientu kanalizācijas notekūdeņu pārstrādes apjomu, neveicot būtisku ieguldījumu NAI infrastruktūras pilnveidei.

Pašreizējā Ādažu NAI hidrauliskā jauda ir 2100 m³/dienā, t.i., tuvu maksimālai noslodzei, jo klientu izmantotā jauda ir aptuveni 1950 m³/dienā (neskaitot SIA uzņemtās un vēl nerealizētās saistības pret klientiem realizēto ES fondu projektu ietvaros – vēl aptuveni 80 m³/dienā). tāpēc vēl 2019.gadā tika veikta tehnisko risinājumu izstrāde NAI jaudas palielināšanai, un 2020.gada jūlijā tika izstrādāts tehniski ekonomiskais pamatojums (TEP) jaudas palielināšanas finansēšanai. Atbilstoši TEP, veicot NAI jaudas palielināšanu, notekūdeņu apstrādes papildu apjoms būs 800 m3/dnn, un notekūdeņu pārstrādes 1 m3/dnn izmaksas būs EUR 4200 EUR.

Lai nodrošinātu NAI jaudas palielināšanas projekta uzsākšanu, SIA veica iepirkumu “Notekūdeņu attīrīšanas ietaišu Ādažos, Ādažu novadā, jaudas palielināšanas izpēte un projektēšana”, kura rezultātā tika apzināta minētā pakalpojuma cena - 78408,00 euro (t.sk. PVN).

Ņemot vērā, ka SIA budžetu veido pakalpojumu tarifs, SIA pašu ieņēmumi nenodrošina līdzekļus lielu investīciju projektu realizēšanai. SIA 2020.gada budžeta tāmē minētā tehniskā projekta finansēšanai ir pieejami 6000 eiro, un atlikušo finanšu līdzekļu daļu 72408.00 eiro apmērā pašvaldība var piešķirt, veicot ieguldījumu SIA pamatkapitālā.

Likuma „Par pašvaldībām” 15.panta pirmās daļas 1.punkts nosaka, ka pašvaldības autonomā funkcija ir organizēt iedzīvotājiem komunālos pakalpojumus neatkarīgi no tā, kā īpašumā atrodas dzīvojamais fonds. Saskaņā ar minētā likuma 14.panta pirmās daļas 1.punktu dome izveidoja pašvaldības uzņēmumu – Sabiedrību ar ierobežotu atbildību “Ādažu Ūdens”, ar kuru 2017.gada 11.oktobrī noslēdza līgumu par sabiedrisko pakalpojumu sniegšanu līdz 2027.gada 10.oktobrim.

Ņemot vērā iepriekš minēto, un pamatojoties uz likuma “Par pašvaldībām” 3. un 7.pantu, 15.panta pirmās daļas 1.punktu un trešo daļu, Dabas resursu nodokļa likuma 29. pantu, Ādažu novada dome

**NOLEMJ:**

1. Ieguldīt SIA “Ādažu Ūdens” pamatkapitālā EUR 72408.00 (septiņdesmit divi tūkstoši četri simti astoņus euro) ar mērķi - notekūdeņu attīrīšanas ietaišu projektēšanai Ādažos, Ādažu novadā.
2. Jauno kapitāla daļu apmaksu veikt viena mēneša laikā no SIA „Ādažu Ūdens” dalībnieku sapulces lēmuma pieņemšanas par pamatkapitāla palielināšanu.
3. SIA „Ādažu Ūdens” iesniegt domei atskaiti par šī lēmuma 1.punktā noteikto finanšu līdzekļu izlietojumu 10 dienu laikā pēc Ādažu NAI jaudas palielināšanas tehniskā projekta dokumentācijas pieņemšanas.
4. Domes finansistam veikt nepieciešamo apropriāciju domes 2020.gada budžetā.
5. Kontroli par lēmuma izpildi veikt domes izpilddirektoram.

Domes priekšsēdētāja vietnieks P.Balzāns